ኢትዮጵያ በኮሮና ምክንያት በአንድ ቀን 20 ሺህ ቱሪስቶችን እንደምታጣ ተጠቆመ
አዲስ አበባ፡- በመጪው እሁድ የሚጠበቀውን የፀሐይ ግርዶሽ ክስተት ለመመልከት ብለው ሊመጡ የሚችሉ 20ሺህ ቱሪስቶችን እና ሳይንቲስቶችን ኢትዮጵያ በኮሮና በሽታ ምክንያት ማጣቷን የኢትዮጵያ ስፔስ ሳይንስ ቴክኖሎጂ ኢንስቲትዩት አስታወቀ። 
ከጎብኚዎች ሊገኝ የሚችለው ገቢ በበሽታው ምክንያት ቢቀርም የሀገርን ገጽታ ከማስተዋወቅ አንጻር ግን ክስተቱን በቀጥታ በማህበራዊ ድረገጽ እና የቴሌቪዥን ስርጭት ለዓለም ህዝብ ለማስተላለፍ የባለሞያዎች ቡድን ወደላሊበላ እና ባህርዳር ከተሞች መላኩን ገልጸዋል። 
የኢትዮጵያ ስፔስ ሳይንስ ቴክኖሎጂ ኢንስቲትዩት ምክትል ዋና ዳይሬክተር አቶ አብዲሳ ይልማ በተለይ ለአዲስ ዘመን እንደገለጹት፤ ሰኔ 14 ቀነ 2012 ዓ.ም በኢትዮጵያ የሚታየውን የፀሐይ ግርዶሽ ለገቢ ማስገኛ፣ ለመልካም ገጽታ ግንባታ እና ለወጣት ኢትዮጵያውያን የሳይንስና ቴክኖሎጂ ማነቃቂያነት እንዲውል ታስቦ ቅድመ ዝግጅት ሲካሄድ ቆይቷል። ተመሳሳይ ክስተቶች በሌሎች ሀገራት ሲታዩ በአንድ ቀን 20ሺህ ቱሪስት እንደሚገኝ በመታወቁ በኢትዮጵያም ተመሳሳይ ቁጥር ያለው የውጭ ዜጋ እንደሚገኝ ተገምቶ ነበር። ይሁንና ኮሮና በመከሰቱ የአንድ ቀኑን ተፈጥሯዊ ክስተት ለመመልከት ብለው ይመጡ የነበሩ ቱሪስቶችን ኢትዮጵያ አጥታለች። 
እንደ ምክትል ዋና ዳይሬክተሩ ገለጻ፤ ቱሪስቶችንና የተለያዩ ሳይንቲስቶችን በኢትዮጵያ ለማስተናገድ ባይቻልም የግርዶሹን ክስተት በቀጥታ በማህበራዊ ድረገጽ እና በቴሌቪዥን በማስተላለፍ የሀገርን ገጽታ ለዓለም ለማስተዋወቅ ዝግጅት ተደርጓል። ለሥራውም ባህርዳርን እና ላሊበላ ከተሞችን ጨምሮ ወደሦስተ ቦታዎች አነስተኛ ቴሌስኮፖች እና የተለያዩ የፀሐይ ግርዶሹን መመልከቻ
 መሳሪያዎች ተልከዋል። መሳሪያዎቹን የሚቆጣጠሩ እና የቀጥታ ስርጭቱን ሥራ የሚያሳልጡ ባለሙያዎችም ወደአካባቢዎቹ ተንቀሳቅሰዋል። በዚህምተግባር መላው ዓለም ክስተቱን እንዲከታተለው ከማድረግ ባለፈ ኢትዮጵያ በሳይንሱ ረገድ እያበረከተችው ያለውን አስተዋጽኦ ለዓለም ለማሳየት ጥረት ይደረጋል። 
ኢንስቲተዩቱ ከዓለም አቀፉ እና ከአፍሪካ የአስትሮኖሚ ድርጅቶች ጋር በቅንጅት የፀሐይ ግርዶሹን በተመለከተ የሚደርሱ መረጃዎችን ለዓለም ለማሳወቅ እየሠራ መሆኑን የገለጹት አቶ አብዲሳ፤ ይህም ኢትዮጵያ በሳይንሱ ዘርፍ ያላትን ተሳትፎ የምታሳድግበት አንዱ መንገድ መሆኑን ተናግረዋል። 
ከግርዶሹ ጋር በተያያዘ ግን ሰዎች ተፈጥሯዊ ክስተት መሆኑን አውቀው ጥንቃቄ ሊያደርጉ እንደሚገባ አቶ አብዲሳ አሳስበዋል። በተለይ ለፀሐይ ግርዶሽ ብቻ ተብለው የተዘጋጁ መነጽሮችን መጠቀም እንደሚገባ እና መነጽር ሳይጠቀሙ ዳመና የሌለውን ፀሐይን በቀጥታ መመልከት ለዓይን ብሌን ህመም እንደሚያጋልጥ ገልጸዋል። በየመንገዱ የሚሸጡ እና ግርዶሹን ለማየት የሚያስችሉ መሆናቸው ያልተረጋገጡ መነጽሮችን ከመጠቀም በመቆጠብም ዜጎች ጤናቸውን ሊጠብቁ እንደሚገባም መልዕክት አስተላልፈዋል። 
ከማዕከላዊ አፍሪካ ከኮንጎ ተነስቶ፣ ሱዳን፣ ኢትዮጵያ፣ የመን፣ ፓኪስታን፣ ታይዋን፣ ህንድና ቻይናን አቋርጦ ፓስፊክ ውቂያኖስ ላይ የሚያበቃው የፀሐይ ግርዶሹ እለተ እሁድ ሰኔ 14 ቀን 2012 ዓ.ም ላይ በመላ ኢትዮጵያ እንደሚታይ እና ስድስት ሰዓታትን የፈጀ ጨለማ በቀን እንደሚፈጥር ታውቋል። ክስተቱ በተለይ ከምዕራብ ኢትዮጵያ እስከ ሰሜን ኢትዮጵያ ድረስ እንደሚበረታ እና በአዲስ አበባም 80 በመቶ የፀሐይ ክፍል እንደሚሸፈን ኢንስቲትዩቱ አስታውቋል።
አዲስ ዘመን ሰኔ 12/2012ጌትነት ተስፋማርያም